Inkermano

Inkermano (, , ) estas eta urbo en la sud-okcidenta parto de Krimeo. Administre la urbo apartenas ne al Aŭtonoma Respubliko Krimeo, sed al Sebastopola municipo (montrita sur la mapeto dens-blue), kiu estas aparta sendependa administra unuo de Ukrainio. La urbo situas ĉe alfluejo de la Nigra rivero al la Sebastopola kreko. La nomo venas el tjurkaj lingvoj kaj signifas "kaverna fortreso".

La teritorio de Inkermano estis loĝata de antikvaj tempoj. En la 6a jarcento p.K. ĉi tie aperas
la fortreso Kalamita. Dum la mez-epoko ĝi estis la ĉefa haveno de la princlando Teodoro (kiu situis en montara Krimeo). Ekde la 8a jarcento p.K. ĉirkaŭ la urbo estis kreitaj kelkaj kavernaj monaĥejoj (la unua estis la monaĥejo de Sankta Klemento); la monaĥejoj estis ruinigitaj dum la sovetiaj tempoj, sed nun riparataj.

La urbo famiĝis internacie en la jaro 1854, kiam apud ĝi okazis du bataloj de
la Krimea (Orienta) milito: la Inkermana batalo kaj la Batalo ĉe la Nigra rivero (en ambaŭ venkis la brit-francaj armeoj).

Dum sovetia tempo la urbo estis grava help-bazo por la Nigramara floto, ĉi tie
troviĝis multaj sekretaj amunic-konservejoj kaj ripar-uzinoj. En la jaro 1957 Inkermano,
same kiel Balaklavo, perdis la statuson de la urbo kaj iĝis parto de Sebastopolo.
En la jaro 1976 ĝi denove iĝis aparta urbo kaj ricevis la nomon Belokamensk (laŭvorte -
urbo de blankaj ŝtonoj, kio aludas al la multnombraj rokoj, formitaj de kalkoŝtono, kiuj
ĉirkaŭas la urbon). En la jaro 1991 la urbo rericevis la nomon "Inkermano".

Nuntempe la urbo estas fakte suburbo de Sebastopolo, kun kiu ĝi havas
komunan transporton. Tra la urbo pasas grava fervoja linio Simferopolo-Sebastopolo.
La industrio de la urbo estas ne tro granda, ĉefe orientita al ŝip-riparado kaj
produktado de konstru-materialoj. En Inkermano troviĝas unu el la plej famaj
krimeaj vin-farejoj. Ĉirkaŭ la urbo estas kelkaj ortodoksaj kavernaj monaĥejoj, kiuj
iĝas ĉiam pli kaj pli vizitataj de di-kredantoj.

 Vidu ankaŭ 
 Inkerman-1 (stacidomo)
 Inkerman-2 (stacidomo)

 Eksteraj ligiloj 

 Bildgalerio kaj eta historio de Inkermano (ruse)
 Oficiala paĝaro de Sebastopolo 


Kategorio:Loĝlokoj de Krimeo
Kategorio:Urboj de Krimeo
Kategorio:Sebastopolo